ব্যবসায়ীদের তরফ থেকে চলমান রাজনৈতিক সহিংসতার মুখে দুই নেত্রীকে বা সরকার ও বিরোধী দলকে সংলাপে বসানো যায় কিনা এ নিয়ে গত শুক্রবার গুলশানের হোটেল ওয়েস্টইনের লবিতে এফবিসিসিআই’র বর্তমান সভাপতি ও সাবেক সভাপতিরা অনানুষ্ঠানিক আলোচনায় বসেছিলেন। সেখানে ছিলেন বর্তমান সভাপতি কাজী আকরাম উদ্দিন আহমেদ, সাবেক সভাপতি সালমান এফ রহমান, মীর নাসির হোসেন, আবদুল আউয়াল মিন্টু, ইউসুফ আবদুল্লাহ হারুন ও একে আজাদ। তারাও সংলাপে বসানোর মতো কোনো পথ পাননি খোলামেলা আলোচনায়। সেখানে সরকার ও বিরোধী দলের মনোভাবের প্রকাশ ঘটেছে তাদের কথাবার্তায়। খালেদা জিয়ার ঘনিষ্ঠ সূত্র জানায়, সাম্প্রতিককালের সহিংসতায় যে রক্তপাত ঘটেছে তাতে সংলাপের সম্ভাবনাও ক্ষীণ হয়ে এসেছে। তাই খালেদা জিয়া এখন একদফা অর্থাৎ সরকার পতনের মাধ্যমে নির্দলীয় সরকারের অধীনে নির্বাচন অনুষ্ঠানের দাবি আদায়ের পথ নিয়েছেন। খালেদা জিয়া মনে করেন, রাজপথই এখন সংকটের সমাধান।